Den sjette udgave af Aalborg MTB Marathon bød på højt solskin og omvendte ruter.

Klokken 10 lørdag formiddag gik starten til den sjette udgave af Aalborg MTB Marathon fra Nordkraft i centrum af Aalborg. I højt solskin blev rytterne sendt ud på enten 30, 55 eller 100 kilometer lange ruter omkring Mølleparken, Poulstrup, Lundby Krat, Kongshøj, Golfparken og Østerådalen. Den største udfordring undervejs er altid Signalbakken, men hvor den tidligere har været noget af det sidste, rytterne mødte, var ruterne denne gang vendt om, så bakken var noget af det første. Til gengæld slutter de mange deltagere løbet med at køre ind i Aalborg fra vest og nyde den flotte udsigt langs havnefronten. Arrangørerne forventer, at løbet slutter cirka klokken 18.30 lørdag aften.